CELEX: 52011XG0308(02)
Language: sl
Date: 2011-03-08
Title: Sklepi Sveta „Inovativni pristopi h kroničnim boleznim v sistemih javnega zdravstva in zdravstvenega varstva“

8.3.2011   
            
            
               SL
            
            
               Uradni list Evropske unije
            
            
               C 74/4
            
         Sklepi Sveta „Inovativni pristopi h kroničnim boleznim v sistemih javnega zdravstva in zdravstvenega varstva“
   2011/C 74/03
   SVET EVROPSKE UNIJE
   
               1.
            
            
               OPOZARJA, da v skladu s členom 168 Pogodbe o delovanju Evropske unije dejavnost Unije dopolnjuje nacionalne politike in je usmerjena k izboljševanju javnega zdravja; prav tako spodbuja sodelovanje med državami članicami na področju javnega zdravja in jim po potrebi nudi podporo pri njihovih ukrepih ter v celoti spoštuje odgovornosti držav članic pri organizaciji in zagotavljanju zdravstvenih storitev in medicinske oskrbe;
            
         
               2.
            
            
               OPOZARJA, da morajo v skladu s členom 168 Pogodbe o delovanju Evropske unije države članice v povezavi s Komisijo medsebojno usklajevati svoje politike in programe;
            
         
               3.
            
            
               POUDARJA, da so za bolnike s kroničnimi boleznimi poglavitnega pomena načela in glavne vrednote univerzalnosti, dostopa do kakovostne oskrbe, pravičnosti in solidarnosti, kot jih je potrdil Svet v sklepih o skupnih vrednotah in načelih zdravstvenih sistemov EU z dne 2. julija 2006;
            
         
               4.
            
            
               OPOZARJA, da so po mnenju Svetovne zdravstvene organizacije (SZO) kronične bolezni dolgotrajne in da običajno napredujejo počasi. Kronične bolezni so daleč najpogostejši vzrok smrti na svetu, saj predstavljajo kar 60 % vseh smrti in so kot take ogromno breme za vsakodnevno življenje bolnikov in njihov svojcev, pa tudi za družbo kot celoto. V naslednjem desetletju se bo število primerov kroničnih bolezni še povečalo, tudi zaradi staranja evropskega prebivalstva;
            
         
               5.
            
            
               OPOZARJA, da je Komisija v beli knjigi Skupaj za zdravje: strateški pristop EU za obdobje 2008–2013 z dne 23. oktobra 2007 (1), v kateri je opisana zdravstvena strategija EU, poudarila, da sta spodbujanje dobrega zdravja v starajoči se Evropi ter podpiranje dinamičnih zdravstvenih sistemov in novih tehnologij ključna cilja za prihodnja leta;
            
         
               6.
            
            
               OPOZARJA na sporočilo Komisije „Evropa 2020 – Strategija za pametno, trajnostno in vključujočo rast“ z dne 3. marca 2010 (2), zlasti vodilno pobudo „Evropska platforma za boj proti revščini“, ter na sporočilo Komisije „Vodilna pobuda iz strategije Evropa 2020 – Unija inovacij“ z dne 6. oktobra 2010 (3), ki predvideva pilotno evropsko partnerstvo za inovacije na področju dejavnega in zdravega staranja;
            
         
               7.
            
            
               POZDRAVLJA ministrsko konferenco z naslovom „Inovativni pristopi h kroničnim boleznim v sistemih javnega zdravstva in zdravstvenega varstva“, ki je potekala 20. oktobra 2010 v Bruslju in na kateri je bilo poudarjeno, da je treba poiskati inovativne načine za stroškovno učinkovito preprečevanje skupnih dejavnikov tveganja, saj bi tako lahko vzpostavili okolje, v katerem bi se državljani lažje odločili za zdrav način življenja, upoštevali socialno-ekonomske neenakosti tako pri promociji zdravja kot pri zdravstvenem varstvu, omogočili boljše usklajevanje v celotnih sistemih zdravstvenega varstva za zagotovitev celostne, v bolnika usmerjene oskrbe ter spodbujali celostne raziskave na področjih promocije zdravja, primarne preventive, sekundarne preventive (vključno z zgodnjim odkrivanjem bolezni), zdravljenja in oskrbe kroničnih bolezni;
            
         
               8.
            
            
               POZIVA države članice, naj:
               
                           —
                        
                        
                           v sodelovanju z ustreznimi zainteresiranimi stranmi, zlasti organizacijami bolnikov, nadalje razvijejo v bolnika usmerjene politike za promocijo zdravja, primarno preventivo, sekundarno preventivo, zdravljenje in oskrbo kroničnih bolezni;
                        
                     
                           —
                        
                        
                           ob upoštevanju pristopa „zdravje v vseh politikah“ poskrbijo, da bodo navedene politike prispevale k zmanjšanju neenakosti na področju zdravja;
                        
                     
                           —
                        
                        
                           opredelijo in izmenjujejo dobre prakse v zvezi s temi politikami in z obstoječimi primerljivimi podatki o pojavnosti in razširjenosti kronične bolezni ter njenih kliničnih rezultatov in socialnih posledic;
                        
                     
         
               9.
            
            
               POZIVA države članice in Komisijo, naj:
               
                           —
                        
                        
                           začnejo proces razmisleka s ciljem opredeliti možnosti za optimizacijo odziva na izzive kroničnih bolezni in sodelovanja med državami èlanicami ter do leta 2012 njegove rezultate povzamejo v dokumentu o razmisleku;
                        
                     
                           —
                        
                        
                           ta proces razmisleka vodijo v tesnem dialogu z ustreznimi zainteresiranimi stranmi, vključno z bolniki, strokovnjaki ter plačniki in izvajalci storitev zdravstvenega varstva, pri tem pa upoštevajo e-zdravje in morebitni prispevek drugih ustreznih področij politik, zlasti invalidsko varstvo, politiko zaposlovanja in izobraževanja ter stanovanjsko politiko;
                        
                     
                           —
                        
                        
                           v okviru tega procesa razmisleka med drugim namenijo pozornost ukrepom na naslednjih področjih:
                           
                                       —
                                    
                                    
                                       promocija zdravja in preprečevanje kroničnih bolezni: vsem državljanom omogočiti odločitev za zdrav način življenja, promovirati zdravje s pomoèjo obvešèanja o vseh kroničnih boleznih in ustreznem ukrepanju, vključiti zdravstveno vzgojo v izobraževalne programe; nadalje razviti kvantitativne analize stroškovne učinkovitosti ter prispevka promocije in preventive k izboljšanju zdravja; na podlagi znanstvenih dokazov raziskati možnosti za zgodnje odkrivanje pomembnih dejavnikov tveganja za kronične bolezni; okrepiti preventivo z uporabo načela „zdravje v vseh politikah“;
                                    
                                 
                                       —
                                    
                                    
                                       zdravstveno varstvo: opredeliti in izmenjavati dobre prakse v zvezi z načini, s katerimi bi bolnikom s kronično boleznijo omogočili kar največjo samostojnost in kakovost življenja, v zvezi z učinkovitim, proaktivnim zgodnjim posredovanjem, v zvezi s sekundarno preventivo, v zvezi s cenovno dostopnostjo oskrbe kroničnih bolezni in dostopom do nje, v zvezi z izvajanjem inovativnih modelov oskrbe kroničnih bolnikov, zlasti v osnovnem zdravstvenem varstvu in zdravstvenem varstvu na ravni skupnosti, ter v zvezi z načini za zmanjšanje neenakosti na področju zdravja;
                                    
                                 
                                       —
                                    
                                    
                                       raziskave kroničnih bolezni: kako uporabiti obstoječe znanstveno poznavanje kroničnih bolezni kot podlago za praktično izvajanje preventive, zgodnje posredovanje in oskrbo, da bi izboljšali strategije, tehnologije in podporo ter omogočili dejavno in zdravo staranje;
                                    
                                 
                                       —
                                    
                                    
                                       primerljive informacije na evropski ravni o pojavnosti, razširjenosti, dejavnikih tveganja in rezultatih v zvezi s kroničnimi boleznimi bi morale upoštevati različne obstoječe mehanizme, kot je EHES, razvoj statistike smrtnosti v okviru ESTAT, obstoječe registre in druge vire ter tako omogočati primerjalno analizo in politiko, ki temelji na dokazih;
                                    
                                 
                     
         
               10.
            
            
               POZIVA Komisijo, naj:
               
                           —
                        
                        
                           podpira države članice in zainteresirane strani v procesu razmisleka in do leta 2012 njegove rezultate povzame v dokumentu o razmisleku;
                        
                     
                           —
                        
                        
                           kronične bolezni, kjer je mogoče, vključi kot prednostno nalogo v sedanje in prihodnje evropske raziskave ter akcijske programe, pri izvajanju pobude iz strategije Evropa 2020 pa upošteva rezultate procesa razmisleka;
                        
                     
                           —
                        
                        
                           dodatno poglobi sodelovanje s SZO in OECD na področju kroničnih bolezni.
                        
                     
         
      (1)  14689/07.
   
      (2)  7110/10.
   
      (3)  14035/10.